Burjassot posa en marxa les Rutes Culturals per a donar a conéixer el seu patrimoni
2025-07-24

Donar a conéixer el seu patrimoni cultural, mostrar la seua història, els autors que van tindre una gran relació amb el municipi…estos són alguns dels objectius que l’Ajuntament de Burjassot s’ha proposat amb un important projecte que comença a l’abril: les Rutes Culturals de Burjassot.

Des de les Regidories de Cultura i Joventut, dirigides per Javier Naharros, les Rutes Culturals, gratuïtes, donen l’oportunitat a la ciutadania de conéixer un poc millor a Vicent Andrés Estellés, realitzant la Ruta dedicada al poeta del poble, que serà en valencià; a Vicente Blasco Ibáñez, amb la ruta que porta el seu nom i que recorre els punts del municipi on el genial escriptor va passar molt de temps de la seua vida; la ruta per la història i el patrimoni de Burjassot , des dels seus orígens fins als nostres dies i, com no, la ruta de les Sitges, el monument per excel·lència del municipi que tornarà a obrir les seues portes.

Per a les primeres quatre rutes, amb aforament limitat, ja es pot realitzar la inscripció en este ENLLAÇ. A més, des del Consistori, s’ha habilitat un correu electrònic per a realitzar consultes, que és rutasculturales@burjassot.es.

“Obrim una nova galeria cultural en el nostre municipi”, tal com ha assenyalat l’alcalde de Burjassot, Rafa García, “volem donar a conéixer, encara més, el nostre patrimoni, la nostra història; farem partícip a la ciutadania de la riquesa cultural de Burjassot, dels seus monuments, dels seus autors literaris més destacats. És una aposta per la nostra cultura pròpia i per donar-la a conéixer a totes les persones que senten curiositat per conéixer Burjassot d’una manera diferent”.

El dia 13 d’abril, tindrà lloc la Ruta Burjassot. Història i patrimoni; el 20 d’abril, la Ruta Estellés; el 27 d’abril, la Ruta Blasco Ibáñez i el 4 de maig, la Ruta sobre Les Sitges. Totes les rutes començaran a les 11.00 hores en els punts de trobada que s’indiquen en el  FULLET on també s’indica la duració de cadascuna de les Rutes.

En el cas de no arribar al mínim necessari de persones inscrites, la ruta podrà cancel·lar-se, avisant a les persones inscrites mitjançant SMS o correu electrònic, en funció a les dades amb els quals s’hagen donat d’alta.

Les rutes les realitzaran professionals de l’Associació de Guies Oficials de la Comunitat Valenciana.